Jakob Axel Nielsen (KF), 2007-01-11:
Jeg vil gerne benytte lejligheden til at takke SF for at stille en meget relevant forespørgsel.
Bibliotekerne er vigtige, de er vigtige for kulturen, og de er vigtige i forbindelse med formidling.
Jeg mener, at man med rette kan være bekymret over nogle af de beslutninger, der er truffet ude i kommunerne om filiallukninger, og jeg mener også, det er noget, vi skal følge, fordi for mange af den slags beslutninger kan modvirke den strategi, som vi må have et bredere perspektiv for i et vidensamfund.
Man siger, der er lukket op til 101 filialer.
Jeg vil sige, at det ikke i sig selv er et tal, der bekymrer, for bogbussen kan rent faktisk også afløfte meget.
Jeg havde i det lokale TV2/Nord givet udtryk for en bekymring over noget af det, der foregik i Nordjylland, og det fik de ansvarlige for en bogbus oppe i Brønderslev til at invitere mig på besøg i den pågældende bogbus, og det må jeg sige var en overordentlig positiv oplevelse.
Vel vidste jeg da, at man kunne have bøger i busser, men det var, må jeg sige, en utrolig positiv oplevelse at finde ud af, at en bogbus også fuldt ud kan være koblet op på internettet og fungere med hensyn til formidling og fungere fuldt ud som et mere fysisk, fast bibliotek.
Det var en positiv oplevelse.
Jeg synes lige, det hører med til historien, når vi nu udtrykker den der bekymring, som vi jo er fælles om.
Når alt det er sagt og vi er enige om bekymringen, må jeg også slå fast, at der er kommunalt selvstyre, det er kommunerne, der bestemmer den her slags ting.
Derfor skal vi følge det nøje.
Der spares 100 mio. kr., og der er givet 150 mio. kr. i bloktilskud.
Jeg er enig med fru Louise Frevert i, at det her bloktilskud, som jo ikke er specifikt målrettet, jo indirekte er penge, der er kommet fra staten for at supportere, støtte det her område.
Det viser sig så alligevel, at kommunerne under fuldt legalt dække af det kommunale selvstyre vælger at spare penge på området, og det var måske sådan lidt i strid med nogle af de tanker, man kunne have gjort sig herinde om det spørgsmål.
Dansk Folkeparti, Venstre og De Konservative kan ikke støtte det forslag til vedtagelse, som hr. Ole Sohn har forfattet.
Det betyder imidlertid ikke, at der ikke står noget fornuftigt i det forslag, for det synes jeg i og for sig, der gør.
Der er noget fornuftigt i, og der kan være en stor interesse i, at vi laver en bredere strategi, og jeg vil godt være åben over for, at vi i udvalget diskuterer, hvordan vi kan gøre det.
Når vi ikke kan støtte det, er det ganske enkelt, fordi det rækker langt ud over Kulturministeriets ressortområde, og det er jo det ressortområde, vi altså er her på i dag.
Så det er i for sig ikke en stor politisk uenighed, der skiller os på det punkt.
Det er jeg meget åben over for at vi kan diskutere.
Det er altså ikke min opgave at kalde ministeren i samråd, men jeg ville da synes, det kunne være spændende, hvis der var nogen, der gjorde det og spurgte, hvad han kunne tænke sig at gøre i den anledning.
Det synes jeg ville være en god ting.
Så jeg er en lillebitte smule bekymret over nogle af de nedskæringer, der er kommet.
Og så synes jeg, at vi skal prøve at se, om vi kan mødes i udvalget til en eller anden fornuftig snak om, hvordan vi udmønter det her.